Syin akkin, nessebgen-d tasleḍt n wakud n tsiwelt deg wungal Inig Aneggaru, neẓra amek-it imir n tsiwelt deg wungal-a, sway-agi nufa-d tasiwelt yuggten d tin ideg yella usexleḍ gar wayen yellan d wayen iɛeddan (Intercalée). Imi amsawal di tazwara n wungal yettales-d deg lawan ideg yella, syin akkin yettuɣal ɣer deffir imi id-yettawi tiḥkayin n yal awadem ayen yeḍran yid-s deg yizri, ɣer taggara n wungal, nufa-t yuɣal ɣer lwaqt ideg yella i d-iḥekku di tazwara. Amsawal deg wungal-a yella wanda i aɣ-d-yules ineḍruyen n teḥkayt s tewzel akken daɣen ara t-naf yettefer-iten ur aɣ-d-yettak ara isallen fell-asen, tikwal yettawi-d ineḍruyen n teḥkayt akken llan mebla ma yerna-asen neɣ yesenqes-asen. Yella wanda yettmuddu astaɛfu i yiman-is s uglam n wadeg neɣ n yiwudam neɣ asexdem n yiwenniten, d wigi i d igemmaḍ uɣur i nessaweḍ deg tezrawt-nneɣ.